Зэманхэм я зэпыщIэныгъэмрэ щIыналъэхэм я зэкъуэтыныгъэмрэ
Модельер, дэрбзэр Сэралъп Мадинэ и Арт-центрым щагъэлъагъуэ УФ-м щIыхь зиIэ и сурэтыщI, Адыгэ Республикэм и цIыхубэ сурэтыщI, АР-м и къэрал саугъэтым и лауреат, ХудожествэхэмкIэ Урысей Академием и дыщэ медалыр зыхуагъэфэща IэпщIэлъапщIэ, график, офортхэр зи Iэдакъэ къыщIэкIа, художественнэ тхыгъэхэр зи сурэтхэмкIэ ягъэщIэращIэ, монументалист, цIыху телъыджэ ПэтIуащIэ Феликс и лэжьыгъэ гъэщIэгъуэнхэр.
Арт-центрым и къатитIым щагъэлъагъуэ ПэтIуащIэ Феликс блэкIа лIэщIыгъуэм и Iэдакъэ къыщIэкIа и графикэ, офорт, литографие лэжьыгъэхэмрэ сурэт хьэлэмэтхэмрэ. Къэбэрдей-Балъкъэрым щыпсэухэм ящыщу ПэтIуащIэм и творчествэм дихьэххэм зэхуахьэсауэ яхъумэхэрщ утыку кърахьахэр. Къыхэгъэщыпхъэщ, лэжьыгъищэм щIигъу зиIэ художникым и сурэтхэр Москва, Санкт-Петербург, Мейкъуапэ, Налшык, Черкесск, Краснодар, Владикавказ, Алма-Ата къалэхэм, Тыркум, Иорданием, Чехием, Словакием, Болгарием зэрыщахъумэр. Апхуэдэу абы и лэжьыгъэхэр Урыс музейм, Эрмитажым, Третьяковым и галереем, урыс, нэгъуэщI къэрал музейхэм я фондхэм хэлъщ икIи цIыху щхьэхуэхэм яхъумэ.
Сэралъп Мадинэ выставкэр къыщызэIуихым къыхигъэщащ ди щIыналъэм фIыуэ къыщацIыху, зи сурэтхэр куэдым ягу дыхьэ художникым и лэжьыгъэхэр ди республикэм щигъэлъагъуэ махуэмрэ ар къыщалъхуа махуэмрэ зэрызэтехуар.
КъБР-м и цIыхубэ сурэтыщI Бгъэжьнокъуэ Заурбэч и псалъэм къыхигъэщхьэхукIащ ПэтIуащIэ Феликс Мейкъуапэ графикэмрэ офортымкIэ и школ цIэрыIуэм и лъабжьэр зэригъэтIылъар, Адыгэ Республикэм и СурэтыщIхэм я зэгухьэныгъэм офорт станок зэрыщигъэувар, графикэм IэпщIэлъапщIэ куэд зэрыдригъэхьэхар.
— Офорт Iэмалыр и лэжьыгъэхэм къызэрыщигъэсэбэпыфым, абы и щэху, лIэужьыгъуэ псори зэрищIэм папщIэ Феликс сехъуапсэрт, — жиIащ Бгъэжьнокъуэм. — Нобэ дызэплъыну Iэмал диIэр ПэтIуащIэ и творчествэм и зы Iыхьэ цIыкIуми, абы и зэфIэкIыр, и гупсысэр, и дуней лъагъукIэр Кавказ Ищхъэрэм и сурэтыщIхэм я щапхъэщ. А цIыху телъыджэм Кавказ Ищхъэрэм и республикэ псоми цIыхугъэ, ныбжьэгъу щигъунэжщ.
ПэтIуащIэ Феликс 1948 гъэм накъыгъэм и 5-м Мейкъуапэ къыщалъхуащ. Феликс и адэшхуэмрэ абы и адэжымрэ Iэщэ зыщI IэщIагъэлIт. И адэр журналист цIэрыIуэт, и анэр дэрбзэр Iэзэт. Сурэт щIыным ар пасэу дихьэхащ икIи гъуазджэм щиIэ зэфIэкIым гу лъызыта и анэм и фIыгъэкIэ щIэтIысхьащ Суриков В. и цIэр зезыхьэ Художественнэ институтым и Художественнэ школымрэ Москва и Художественно-промышленнэ институт нэхъыщхьэмрэ. Студентым и лэжьыгъэхэм я фIагъым гу лъатащ егъэджакIуэхэми гъуазджэм хэзыщIыкIхэми. Институтым и етхуанэ курсым щыщIэсым Лондон Джек и тхыгъэхэр зэригъэдэхар къехъулIауэ къалъытащ икIи Москва сурэтыщI щIалэгъуалэм папщIэ къыщызэрагъэпэща выставкэм хагъэхьащ.
ЕджапIэ нэужьым художникым Мейкъуапэ игъэзэжри, щIыналъэм и щэнхабзэм куууэ хэлэжьыхьащ. 1979 гъэм ар УФ-м и СурэтыщIхэм я зэгухьэныгъэм Адыгейм щиIэ къудамэм и япэ унафэщI хъуащ. Абы и фIыгъэкIэ Къэбэрдей-Балъкъэрым, Къэрэшей-Шэрджэсым, Осетие Ищхъэрэ — Аланием, Москва щыпсэу сурэтыщI куэдым я лэжьыгъэхэр Мейкъуапэ щагъэлъэгъуащ. Апхуэдэщ Меджидовэ Сиярэ, Аккизов Екъуб, БжэIумых Хьид, Пащты Герман сымэ я выставкэхэр.
ПэтIуащIэ Феликс и сурэтхэм увыпIэфI щаIыгъщ тхыдэ-этнографие темэм. И лъэпкъым и тхыдэр и лэжьыгъэхэм къыщигъэлъэгъуэжыныр зэи зэпигъэуакъым. Абы и сурэтхэмкIэ тхылъищэм щIигъу игъэдэхащ. «Кавказ зауэм» къищынэмыщIауэ, этнографие лэжьыгъэ зыбжанэ и Iэдакъэ къыщIэкIащ. Ар хущIокъу зэманхэм я зэпыщIэныгъэмрэ щIыналъэхэм я зэкъуэтыныгъэмрэ гъуазджэм дихьэххэм гу лъаригъэтэну. Феликс и лэжьыгъэхэр 90 гъэхэм мызэ-мытIэу Кавказ Ищхъэрэм, Урысейм и къалэхэмрэ ди хэкуэгъухэр щыпсэу хамэ къэралхэмрэ ехъулIэныгъэрэ щIэупщIэрэ щиIэу щигъэлъэгъуащ. 2010 гъэм абы и Iэдакъэ къыщIэкIа «XIX лIэщIыгъуэм и адыгэ тхакIуэхэмрэ узэщIакIуэхэмрэ» графикэ серием хигъэхьащ Бырсей Умар, Хъан-Джэрий СулътIан, Къаз-Джэрий СулътIан, нэгъуэщIхэми я сурэтхэр. 2019 гъэм Москва къыщызэрагъэпэща «Феликс Петуваш. Полёт над тёрнами» выставкэм щIэупщIэшхуэ иIащ икIи «Культура» телеканалым сурэтыщIым и творчествэм теухуа фильм трихащ. Художникым и лэжьыгъэхэмкIэ игъэдэхащ Мейкъуапэ и филармоние, Лъэпкъ музеймрэ «Адыгея» ГТРК-мрэ я IуплъапIэхэр, Пролетарскэ уэрамым тет псэупIэ унэр, нэгъуэщIхэри.
Зэхыхьэм къыщыпсэлъащ Тыркум къикIыжа тхыдэдж Бэрзэдж Убых, КъБР-м и цIыхубэ артист Думэныщ Iэулэдин сымэ, нэгъуэщIхэри.
ТЕКIУЖЬ Заретэ.
Сурэтыр Къарей Элинэ трихащ.
